|  |  |  |
| --- | --- | --- |
| Kommissorium |  | 27. februar 2021 |
|  |  |

# Digitaliseringspartnerskab om Danmarks digitale fremtid

## Indledning og baggrund

Danmark står sammen med resten af verden over for en digital omstilling, der rummer store muligheder for at skabe værdi for borgere, virksomheder og samfundet. Ved at bruge ny teknologi, data og digitale løsninger kan vi styrke velfærden og ligheden, skabe vækst og beskæftigelse samt understøtte den grønne omstilling og bidrage til genstarten af dansk økonomi efter coronakrisen.

Danmark står stærkt og har gode forudsætninger for at omsætte de digitale muligheder. Sammenhængskraften er stor, vores arbejdsmarked er fleksibelt, og den offentlige sektor og danske virksomheder er blandt verdens digitale frontløbere. Det udgangspunkt skal vi udnytte.

Coronakrisen har understreget behovet for en stærk digital omstillingsevne. Mange medarbejdere og virksomheder har været i stand at omstille sig virtuelt hjemmearbejde, videomøder med samarbejdspartnere i udlandet og salg via webshop mv. og har dermed kunnet opretholde en stor del af produktionen. Men der er stadig potentiale for, at en større del af dansk erhvervsliv kan gøre produktionen mere digital til gavn for medarbejdere og produktivitet. Det gælder navnlig de små og mellemstore virksomheder.

Samtidig går det stærkt med udvikling af nye teknologier, hvor danske virksomheder i dag halter bagefter virksomheder i sammenlignelige lande. Det gælder især avancerede teknologier, der kan understøtte nye løsninger på mange af de store samfundsmæssige udfordringer som fx den grønne omstilling. Samtidig er der mulighed for øget vækst, eksport og tiltrækning af udenlandske investeringer – og dermed vellønnede danske arbejdspladser – hvis danske virksomheder bliver bedre til at anvende ny teknologi.

Den digitale omstilling medfører imidlertid ikke kun fordele, men også udfordringer. Det gælder blandt andet i forhold til adgang til, ansvarlig brug af og kontrol med data, inklusion af digitalt udfordrede borgere, digitale kompetencer samt håndtering af cybertrusler, men også i forhold til danske små- og mellemstore virksomheder, som halter bagefter i anvendelsen af digitale værktøjer. Vi skal på alle samfundsniveauer overveje, hvordan Danmark bedst håndterer de digitale muligheder og udfordringer.

Derfor er der behov for, at vi på tværs af sektorer fastsætter den strategiske retning for og lægger sporene til den digitale fremtid, vi ønsker. Det skal vi gøre med ambitionen om, at alle borgere, arbejdstagere og private virksomheder får mulighed for at nyde godt af og udnytte den øgede digitalisering af vores samfund.

Regeringen nedsætter derfor et *digitaliseringspartnerskab for Danmarks digitale fremtid* bestående af topledere og eksperter fra dansk erhvervsliv, forskningsverden, civilsamfund og parter på arbejdsmarkedet, der skal drøfte og komme med anbefalinger til, hvordan Danmark skal udnytte digitaliseringens muligheder i fremtiden.

## Formål og opgaver

Formålet med digitaliseringspartnerskabet er at understøtte, at Danmark udnytter de teknologiske muligheder, så vi sikrer vækst og et omstillingsparat og robust erhvervsliv, en effektiv offentlig sektor og service af høj kvalitet, de næste spring i den grønne omstilling, et fortsat fair og lige samfund og bidrage til at styrke eksporten.

Partnerskabet skal derfor drøfte og komme med anbefalinger til regeringen om, hvordan Danmark udnytter og omsætter mulighederne ved den digitale omstilling, samtidig med at vi bevarer det bedste fra vores velfærdssamfund. Anbefalingerne vil indgå som indspil til regeringens igangværende og kommende strategier og politiske udspil på det digitale område, ligesom de skal bidrage til en samlet digital strategi for Danmark. Partnerskabet skal i sit arbejde inddrage andre landes erfaringer på digitaliseringsområdet, ligesom der skal tages højde for særligt digitaliseringsinitiativer fra EU.

Partnerskabet skal drøfte og komme med anbefalinger på strategisk niveau til regeringen inden for følgende hovedspor:

### Spor 1: Fremtidens digitale offentlige sektor

* Anbefalinger til arbejdet med en ny fællesoffentlig digitaliseringsstrategi og til den løbende udvikling og tilpasning af strategien igennem strategiperioden.

### Spor 2: Fremtidens digitale erhverv og arbejdspladser

* Anbefalinger til at styrke danske virksomheder, herunder særligt SMV’ernes digitaliseringsparathed, samt understøtte virksomhedernes brug af avancerede teknologier, så den digitale omstilling anvendes til at understøtte gode og vellønnede arbejdspladser, øge danske virksomheders produktivitet og konkurrenceevne og sikre et omstillingsparat og robust erhvervsliv.

### Spor 3: Bedre mulighed for samskabelse, offentlig-privat samarbejde og innovation

* Anbefalinger til at styrke koordination og samarbejde på tværs af samfundssektorer, så erfaringer, kompetencer og løsninger fra henholdsvis erhvervslivet, den offentlige sektor og forskningsverdenen udnyttes bedst muligt til at skabe innovation i den offentlige sektor.

### Spor 4: Et datadrevet samfund

* Anbefalinger til hvordan Danmark i fremtiden kan få endnu større gavn af data, fx klimadata, ved at fremme ansvarlig anvendelse af data under hensyn til privatlivsbeskyttelse på tværs af den offentlige og den private sektor, fx på sundhedsområdet eller i form af intelligent datadrevet kontrol. Der lægges desuden særlig vægt på, hvordan data kan understøtte den grønne omstilling.

### Spor 5: Danmark i fremtiden

* Anbefalinger til retningen for digitaliseringen af Danmark i fremtiden og det gode, ansvarlige digitale samfund, herunder hvordan vi fortsat kan få gavn af den teknologiske udvikling og digitaliseringen af samfundet i overensstemmelse med vores demokratiske grundværdier om sammenhængskraft, gennemsigtighed, tillid, lige muligheder, privatlivsbeskyttelse og retssikkerhed.

Hovedsporene afrapporteres løbende med selvstændige anbefalinger til regeringen. Der nedsættes arbejdsgrupper til hvert af sporene med deltagelse af et udvalg af partnerskabets medlemmer. Der vil blive udpeget en formand for hvert spor, der sammen med formanden for partnerskabet vil udgøre en styregruppe for partnerskabet. Formanden vil afrapportere partnerskabets anbefalinger til regeringen.

Regeringens øvrige indsatser på området, herunder blandt andet arbejdet med fællesoffentlig digitaliseringsstrategi, national strategi for cyber- og informationssikkerhed, erhvervsrettet digital strategi for fremtidens arbejdspladser, strategi for en datadrevet og digital grøn omstilling, SMV:Digital-programmet, bedre digital myndighedsbetjening, strategi for Danmarks teknologiske diplomati, indsatser igangsat ifm. Strategi for digital sundhed og bedre brug af sundhedsdata med kommuner og regioner i ØA21, digitaliseringsklar lovgivning og regulering til fremme af brug af ny teknologi i erhvervslivet, bredbåndspulje mv., vil fortsætte og vil løbende blive inddraget aktivt i partnerskabets arbejde. Partnerskabets arbejde vil dermed både bygge videre på og ikke mindst supplere regeringens igangværende og kommende indsatser på området.

## Organisering og proces

Digitaliseringspartnerskabet består af en formand og 27 faste medlemmer, der udgøres af topledere og eksperter fra dansk erhvervsliv, arbejdsmarkedets parter, forskningsverdenen, civilsamfundet samt KL og Danske Regioner.

Medlemmerne fra KL, Danske Regioner, DI, Dansk Erhverv, FH, Dansk Metal og 3F udpeges efter indstilling fra organisationerne. De øvrige medlemmer og formanden udpeges af finansministeren efter godkendelse i AU.

Herudover kan relevante virksomheder, eksperter og andre parter løbende inddrages til at kvalificere drøftelserne, ligesom partnerskabet kan beslutte at nedsætte underliggende arbejdsgrupper til arbejdet med de enkelte temaer.

I tilknytning til partnerskabet etableres en *digitaliseringsenhed* med ansvar for at sekretariatsbetjene partnerskabet, herunder at forberede og samle op på partnerskabets drøftelser og sikre, at anbefalingerne indgår i regeringens videre arbejde med strategier og politiske udspil på det digitale område.

Enheden består af Finansministeriet (formand), Erhvervsministeriet, Klima-, Energi- og Forsyningsministeriet, Sundhedsministeriet, Udenrigsministeriet, KL, Danske Regioner, DI, Dansk Erhverv og FH.

Digitaliseringspartnerskabet nedsættes i marts 2021 og afslutter sit arbejde inden udgangen af oktober 2021.